Սիլվանո Տոտիի անվան «Գլոբուս» թատրոն

Սիլվանո Տոտիի անվան «Գլոբուս» թատրոնը (), թատրոն է Հռոմում, որը կառուցվել է Լոնդոնի շեքսպիրյան «Գլոբուս» թատրոնի նմանությամբ։ Այն գտնվում է «Վիլլա Բորգեզե» այգում։

Պատմություն 
Թատրոնը կառուցվել է 2003 թվականին` ընդամենը երեք ամսվա ընթացքում։ Դրա մտահղացման հեղինակը հռոմեացի դերասան և ռեժիսոր Ջիջի Պրոյետի, պատվիրատուն` քաղաքապետարանը։ Այն անվանակոչվել է  բարերար և ձեռնարկատեր Սիլվանո Տոտիի պատվին, ում անվան ֆոնդը ֆինանսավորել է շենքի շինարարությունը ։

10 մետր բարձրությամբ թատրոնը կառուցվել է Արդեններից բերված կաղնու փայտով։ Օղակաձև է, արտաքին տրամագիծը 33 մետր է, ներքինը` 23։ Բեմը կառուցվել է առանձին տանիքով տախտակամածի տեսքով, որը հենված է երկու սյուների վրա։
Դահլիճի կենտրոնական մասի վերևում տանիքը տեղաշարժվող է։ Հատակը` հողային է, պատված տուֆե սալերով։ Թատրոնը կարող է տեղավորել 1200 հանդիսատես, որոնցից 400-ը կանգնած կամ պարտերում գետնին նստած, իսկ մնացածը` երեք թատերաշարքերի վրա տեղավորված նստարաններին, որոնք ևս կաղնու փայտից են ։

Թատրոնում բեմադրվում են  Վիլյամ Շեքսպիրի պիեսները Ջիջի Պրոյետիի, Դանիելե Սալվոյի, Ռիկարդո Կավալոյի և այլոց բեմադրմամբ։ Թատրոնի գեղարվեստական ղեկավարն է Ջիջի Պրոյետին։

Ծանոթագրություններ 

Իտալիայի թատրոններ
Հռոմի շենքեր և կառույցներ
2003 հիմնադրումներ Իտալիայում